
	The Closet  /  Νύχτες Ανάγνωσης

Τhe Closet Τhree
CAMP: Το Ψέμα που λέει την Αλήθεια.

στο Σπίτι της Κύπρου
	[image: the closet-red]



Στο πλαίσιο της νέας περιόδου του The Closet / Νύχτες Ανάγνωσης, πραγματοποιήθηκε, την Πέμπτη 28 Μαΐου 2015, στο Σπίτι της Κύπρου, το The Closet Three με τίτλο CAMP: Το Ψέμα που λέει την Αλήθεια.
Η αμερικανίδα συγγραφέας Susan Sontag, όταν έγραφε τις Σημειώσεις για το Camp, ήταν μόλις 26 χρονών, ένα ελκυστικό πλάσμα και μια μανιώδης καπνίστρια. Οι Σημειώσεις για το Camp, αφιερωμένες στον Oscar Wilde, εκδόθηκαν το 1964 – στον μικρό τόμο με τα ριζοσπαστικά δοκίμιά της, με τον τίτλο Against Interpretation – και από τότε θεωρούνται ένα από τα καλύτερα και πλέον περιβόητα μικρο-δοκίμια του 20ου αιώνα. Ένα cult-μανιφέστο 58 θέσεων, που έχει επηρεάσει την αισθητική μας απέναντι σε πρόσωπα, σε συμπεριφορές, στη δημιουργία.
Το The Closet Three έχει επιλέξει και έχει μεταφράσει 30 περίπου από τις θέσεις του δοκιμίου, μέσα από τις οποίες, η Sontag αφού πρώτα αποκαλεί το Camp «μια αισθαντικότητα» – αντιπαραθέτοντάς στην ιδέα – προσφέρει ένα νέο αισθητικό-κλειδί, για μια πιο προσωπική και πιο συναισθηματική προσέγγιση της τέχνης, της λογοτεχνίας, των προσωπικοτήτων, της ίδιας της ζωής. Και μεταξύ άλλων επιχειρεί να εκθρονίσει τη σοβαρότητα και τον μοραλισμό της υψηλής τέχνης, προτείνοντας ένα νέο, γενναιόδωρο camp-όραμα του κόσμου, το οποίο είναι σε θέση να υπερβεί τη ναυτία των εικόνων και να απαντήσει στο ερώτημα: «Πώς να είσαι δανδής στην εποχή της μαζικής κουλτούρας;».
Το κείμενο της Sontag πλαισιώνεται από δύο ακόμη κείμενα... Μια ποικιλία από μικρά πορτραίτα camp-προσωπικοτήτων, από τον Marcel Proust ως την Greta Garbo και από τον Γιάννη Τσαρούχη ως την Divine, μέσα από το βιβλίο με τον τίτλο CAMP (1984) του Philip Core, που αποτελεί την απόλυτη camp-εγκυκλοπαίδεια. Και από τις Σημειώσεις για το Camp / Anti-Camp (2012) του καναδού κινηματογραφιστή και διάσημης queer φιγούρας, Bruce La Bruce, ο οποίος εξελίσσει με τον δικό του διεισδυτικό τρόπο τις θέσεις της Sontag, επανατοποθετώντας το Camp στο σήμερα... Στην εποχή, που όσο ποτέ άλλοτε το προσωπικό είναι πολιτικό και που οι αληθινοί ηρωισμοί γίνονται από αντι-ήρωες ή αν προτιμάτε από Camp-ήρωες...
Την εκδήλωση προλόγισε η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου. Κείμενα διάβασαν οι: Νάντια Αργυροπούλου, Επιμελήτρια, Θεωρητικός Τέχνης, Τάκης Βοΐλας, Αρχαιολόγος, Λειτουργός Σπιτιού της Κύπρου, Georges Jacotey, Εικαστικός, Σταύρος Καβαλλάρης, Ιστορικός Τέχνης, Μαριλένα Καρρά, Ιστορικός Τέχνης, Γαλήνη Νόττι, Επιμελήτρια, Aθανάσιος Παπακωνσταντίνου, Σκηνοθέτης, Λίνα Στεφάνου, Συγγραφέας, Διευθύντρια του περιοδικού Νομάς.
Το The Closet επιμελείται ο Αντώνης Κατσούρης.
Η σειρά πραγματοποιείται με την ευγενική χορηγία του Οργανισμού ΝΕΟΝ και του Outset Contemporary Art Fund.
29 Μαΐου 2015

